b'\n_START_ARTICLE_\nIzobra\xc5\xbeevalni center Eksena\n_START_SECTION_\nMi smo ZA STRPNOST!\n_START_PARAGRAPH_\nIzobra\xc5\xbeevalni center Eksena je pobudnik \xc4\x8dlovekoljubnega nepridobitnega projekta promocije strpnosti Mi smo ZA STRPNOST!, ki ga od leta 2015 izvaja skupaj z Dru\xc5\xa1tvom Eksena.\n_START_SECTION_\nPrevod Unescove Deklaracije o na\xc4\x8delih strpnosti\n_START_PARAGRAPH_\nV okviru projekta Mi smo ZA STRPNOST! so v Izobra\xc5\xbeevalnem centru Eksena leta 2015 samostojno naredili prvi slovenski prevod Deklaracije o na\xc4\x8delih strpnosti, ki jo je 16. novembra 1995 v Parizu sve\xc4\x8dano sprejela organizacija UNESCO. _NEWLINE_Za obele\xc5\xbeitev 20. obletnice Deklaracije o na\xc4\x8delih strpnosti in 70. obletnice Unesca so istega leta izdali slavnostno tiskano knji\xc5\xbeico s prevodom Deklaracije, ki so jo ob mednarodnem dnevu strpnosti brezpla\xc4\x8dno poslali vsem slovenskim vrtcem, osnovnim \xc5\xa1olam, ve\xc4\x8djim knji\xc5\xbenicam, dr\xc5\xbeavnim ustanovam in nevladnim organizacijam._NEWLINE_ _NEWLINE_ _NEWLINE_V namen raz\xc5\xa1irjanja vsebine in sporo\xc4\x8dila tega univerzalnega mednarodnega dokumenta so slovenski prevod Deklaracije javno objavili na svoji spletni strani, kjer je prosto dostopen.\n_START_SECTION_\nTurneja strpnosti\n_START_PARAGRAPH_\n16. novembra 2015, na mednarodni dan strpnosti, je Eksenina delegacija strpnosti za\xc4\x8dela z vseslovensko turnejo strpnosti, na kateri njihovi prestavniki v namen skupnega zavzemanja za strpnost simboli\xc4\x8dno osebno podarjajo slavnostno tiskano knji\xc5\xbeico s prevodom Deklaracije o na\xc4\x8delih strpnosti najvi\xc5\xa1jim predstavnikom dr\xc5\xbeave, ob\xc4\x8din in nevladnih organizacij. V okviru turneje so se med drugim udele\xc5\xbeili sprejema pri predsedniku Republike Slovenije, g. Borutu Pahorju,  predsedniku Dr\xc5\xbeavnega zbora, dr. Milanu Brglezu  in varuhinji \xc4\x8dlovekovih pravic ge. Vlasti Nussdorfer.\n_START_SECTION_\nPrevod Unescove Splo\xc5\xa1ne deklaracije o kulturni raznolikosti\n_START_PARAGRAPH_\nLeta 2016 so v Izobra\xc5\xbeevalnem centru Eksena v sloven\xc5\xa1\xc4\x8dino samoiniciativno prevedli \xc5\xa1e en mednarodni dokument s podro\xc4\x8dja \xc4\x8dlovekovih pravic in sicer Splo\xc5\xa1no deklaracijo o kulturni raznolikosti, ki jo je leta 2001 sprejel UNESCO. Slovenski prevod te univerzalne mednarodne listine so javno objavili na svoji spletni strani.'